Saksdokumenter:

## KM 08/25 Unge i kirken for bærekraft

## Sammendrag av saksorienteringen

Skapelsen er sentral i Den norske kirkes trosgrunnlag. Gud skapte himmel og jord. Alt som lever, står i en relasjon til Gud. Trosbekjennelsene beskriver forbindelsen mellom Gud og skaperverket. I klimaspørsmålet handler denne relasjonen om å arbeide for et bærekraftig levesett både nasjonalt og internasjonalt.

Den norske kirke har lenge arbeidet med FNs bærekraftsmål. Norge er dårligst på bærekraftsmålene “stoppe klimaendringene” (mål 13), “livet i havet” (mål 14) og “livet på land” (mål 15). Disse målene er valgt som fokus i saken.

Klimabarometeret 2024 dokumenterer en bekymringsfull nedgang i unges klimaengasjement. Unge klimaengasjerte opplever at de blir avfeid i møte med politikere. Psykologer forklarer at dette skyldes apati og ansvarsfraskrivelse fra de som styrer. Det er ønskelig å etablere strukturer som støtter unges handlingsrom og engasjement.

Komiteens merknader

Komiteen legger i saksorienteringen til grunn. Komiteen har følgende merknader:

1. Å ta vare på livet på land, livet i havet og, i våre dager også å motarbeide klimaendringene er en del av det kristne kallet vi har fått av Gud, da han ga menneskene oppdraget å forvalte jorden (1. Mos 1,28). I denne saken tar vi utgangspunkt i FNs bærekraftsmål 13, 14 og 15, som omhandler nettopp disse temaene. Disse målene forstås ofte som bærekraft i klassisk forstand – det å ta vare på skaperverket for kommende generasjoner. Det er også viktig å understreke at arbeidet for bærekraft ikke bare er miljømessig, men også må ivareta sosiale dimensjoner.
2. Komiteen viser til at mange unge gir uttrykk for bekymring og framtidsfrykt knyttet til utviklingen innen miljø, klima og natur. Komiteen mener det er viktig å ta dette på alvor, og understreker behovet for politikk som både ivaretar natur, klima og miljø, og samtidig gir kommende generasjoner tro på framtiden.
3. Komiteen har observert en trend der det snakkes mer om bærekraft, spesielt med den nye offentlige læreplanen i skolen (LK20), der bærekraft har kommet inn som et tverrfaglig tema. Samtidig virker det som de som får høre mest om bærekraft, nemlig elevene, også er de som er mest lei av samtalen. Ungdommene mener allikevel ikke at temaet er blitt mindre viktig, men kanskje heller at mye snakk uten påfølgende resultater fører til redusert engasjement og pågangsmot blant unge.
4. Komiteen oppfordrer UKM til å lage en serie med saker der det tas opp flere UKM saker de neste årene, der de resterende bærekraftsmålene behandles med utgangspunkt i rapporten “Kirken og bærekraftsmålene”. Denne rapporten legger til grunn FNs 17 bærekraftsmål. Komiteen mener dette er viktig da UKM i år kun har behandlet mål 13, 14 og 15. Disse omfatter kun en liten del av det ordet “bærekraft” faktisk omfatter, og komiteen ønsker å fortsette denne dialogen.
5. Urfolk omtales eksplisitt som en sårbar gruppe som ikke skal utelates av utviklingsprosessene. Skal målene nås, må urfolks stemmer, rettigheter til jord, ressurser og tradisjoner beskyttes. Urfolks tradisjonelle kunnskap og forhold til naturen vil kunne bidra til mer bærekraftige løsninger, særlig innen klima, hav- og landforvaltning, når de blir inkludert i politikkutforming og beslutningsprosesser. Tap av land, ressursutnyttelse og klimaendringer påvirker urfolk negativt. For å gjennomføre FNs bærekraftsmål 13, 14 og 15, må og skalurfolk inkluderes.
6. Merknad til vedtakspunkt 1 og 2: Komiteen anerkjenner at det finnes mye engasjement for klima, miljø og natur i ulike grupper og organisasjoner. At Den norske kirke samarbeider med disse kan bidra til at ungt engasjement styrkes i samfunnet og skape en følelse av samhold i kampen for en mer bærekraftig verden.
7. Merknad til vedtakspunkt 4: Komiteen anerkjenner at å gjøre grønne anskaffelser er en effektiv måte å kutte klimagassutslipp i en organisasjon. På anskaffelser.no defineres “bærekraftige anskaffelser” (også kjent som grønne anskaffelser) som fire fokusområder, hvor klima og miljø er ett av dem. Denne delen av grønne anskaffelser handler om å sette krav om miljø når man kjøper varer og tjenester i en organisasjon eller bedrift.
8. Merknad til vedtakspunkt 5: Den norske kirke er en landsomfattendende, demokratisk kirke som både er finansiert og styrt av sine medlemmer. Derfor er det viktig at digitalisering tar hensyn til dette. Komiteen mener det må tas hensyn til åpenhet, miljø og bærekraft i digitaliseringsprosessen. Komiteen savner en livsløpsanalyse eller klimafotavtrykksanalyse hvor man kan se forskjellen mellom løsninger og leverandør. Komiteen ønsker at digitaliseringsarbeidet skal forankres i FNs bærekraftsmål.
9. Merknad til vedtakspunkt 9: Komiteen anerkjenner det arbeidet Den norske kirke allerede gjør for klima og miljø, og mener det er viktig at dette arbeidet blir mer synlig. Rapporteringer som klimafotavtrykksanalyser og bærekraftsrapporter bør gjøres lett tilgjengelige, for eksempel gjennom kirkens nettsider og sosiale medier. Økt åpenhet om status og utvikling vil bidra til engasjement, tillit og inspirasjon i hele kirken. Til dette vedtakspunktet er målgruppen eldre ungdom og voksne av kirkens medlemmer, men også andre eksterne som kan ha interesse av dette arbeidet.
10. Merknad til vedtakspunkt 10: Gud har laget Skaperverket og gjort mennesket til ansvarlig forvalter. Derfor er det å ta vare på klimaet, vår oppgave som kristne. Da bør Den norske kirke informere om kirkens klima- og miljøarbeid i arbeid med barn og unge. Komiteen presiserer at barn og unge er målgruppen for dette vedtaket.

Forslag til vedtak

Ungdommens kirkemøte 2025 vil:

1. At Den norske kirke skal samarbeide med organisasjoner som allerede driver bærekraftsarbeid.
2. At Den norske kirke skal samarbeide med barne- og ungdomsorganisasjonene om klima og miljøarbeid.
3. At den norske kirke alltid tenker grønt i investeringer.
4. At Den norskekirke skal prioritere klima-, miljø- og naturhensyn i sine anskaffelser.
5. At Den norske kirke skal i sitt arbeid med digitalisering prioritere å jobbe for en bærekraftig og etisk digitalisering som gagner miljøet og medlemmer.
6. At Den norske kirke skal tydeliggjøre hvordan kristne verdier, som forvalteransvar, nestekjærlighet og rettferdighet, er forenlig med bærekraftsmålene 13, 14 og 15.
7. At Den norske kirke ved Kirkerådet skal følge opp og håndheve de etiske retningslinjene for investeringer mer systematisk, slik at de får reell betydning i praksis.
8. Minne Den norske kirke på den vedtatte punkt 2.6 i KM 15/21 “Kirkemøtet vil redusere Den norske kirkes egne utslipp og miljøbelastning gjennom å gjøre Den norske kirke klimanøytral fra 2030”*.*
9. At Den norske kirke skal tilgjengeliggjøre informasjon om klima- og miljøarbeid i kirken slik at arbeidet er mer synlig.
10. At Den norske kirke skal fokusere mer på bevaring av Skaperverket i arbeid med barn og unge.
11. At Den norske kirke skal vise solidaritet overfor de som rammes av klimakrisen, og rekke ut en hånd til klimaflyktninger.
12. At Den norske kirke oppfordrer menigheter til å bli aktive medlemmer av Grønn kirke.
13. At Den norske kirke aktivt skal samarbeide med urfolk i alle beslutningsprosesser som angår bærekraft, og anerkjenne urfolks rettigheter til jord, ressurser og tradisjoner.
14. At Den norske kirke skal være en tydelig motstemme mot klimafornektelse og desinformasjon rundt klima.
15. Takke Den norske kirke for det viktige arbeidet som allerede er gjort for klima, miljø og bærekraft, og oppfordre kirken til å fortsette dette arbeidet med enda større kraft og forpliktelse videre.